Povzetek revizijskega poročila   
Pravilnost financiranja volilne kampanje liste kandidatov gibanja Povežimo Slovenijo za volitve poslancev   
v Državni zbor Republike Slovenije v letu 2022

Računsko sodišče je izvedlo revizijo pravilnosti financiranja volilne kampanje liste kandidatov gibanja Povežimo Slovenijo za volitve poslancev v Državni zbor Republike Slovenije v letu 2022, ki jo je organizirala politična stranka Konkretno.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Konkretno izreklo **mnenje s pridržkom.** Stranka protivrednosti denarnega prispevka pravne osebe ni nakazala v humanitarne namene, s posebnega transakcijskega računa za volitve je poravnala stroške, ki niso stroški volilne kampanje, poleg tega pa s posebnega transakcijskega računa za volilno kampanjo ni poravnala nekaterih stroškov volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Konkretno izreklo **mnenje s pridržkom.** Stranka je napačno izkazala tako zbrana kot tudi porabljena sredstva, poleg tega pa med neplačanimi obveznostmi ni izkazala vseh neplačanih stroškov volilne kampanje.

Ljubljana, 23. februarja 2023